På trods af varsler om massiv regn og torden indtil torsdag aften, ånder alt endnu fred rent vejrmæssigt i Nordjylland.

Mange danskere har sikret kælderen og forsvarligt lukket alle døre og vinduer, efter DMI meldte ud, at torsdagen bliver fyldt skybrud, vind og torden. Ifølge DMI skulle vi de fleste steder i Nordjylland i dag få 25-35 milimeter regn på 30 minutter og risiko for kraftig torden med vindstød over 15 meter i sekundet. Et "farligt" vejr, ifølge DMI. Men alt ånder fortsat fred og ferieidyl i det nordjyske her i skrivende stund sidst på eftermiddagen. Det voldsomme vejr er varslet indtil torsdag aften klokken 21 for kommunerne Jammerbugt, Thisted, Morsø, Vesthimmerland, Rebild, Aalborg og Mariagerfjord. I Brønderslev, Hjørring og Frederikshavn Kommune er der risiko for "voldsomt vejr". Beredskabet: Alt er endnu roligt Men hos Nordjyllands Beredskab i disse kommuner har de endnu ikke mærket noget til det varslede uvejr. - Det var lidt mørkt ude i horisonten på et tidspunkt, men ellers har vi ikke haft regn overhovedet. Og der er heller ikke udsigt til det helt store, fortæller Palle Olesen, der er beredskabsinspektør hos Nordjyllands Beredskab i Vesthimmerland. Han bekræfter, at man i beredskabet kører med almindelig bemanding og altså ikke har vurderet uvejret til at være så voldsomt, at der skulle ekstra kræfter til. Det samme gælder hos Nordjyllands Beredskab i Thisted. - Her er ganske roligt, og vi har ingen udkald haft indtil videre. Der kom lidt vand til middag, men nu er halvdelen af himmelen igen blå, fortæller Lars Enevoldsen, der er indsatsleder i Klynge Vest (Thisted). Han er dog klar til at sende mandskab ud, hvis vejrguderne sender lyn, torden og skybrud efter nordjyderne. - Regnen kan jo komme som et knips med fingrene, så vi er klar, hvis det vender, siger indsatslederen.